小兒栞歸自宛陵喜甚成詩三十韻
作者：周紫芝
朝代：宋

paragraphs: 吾家自曾高，善積豈一日。
爾祖工辭章，論議抱經術。
我亦學弓冶，少小弄文筆。
汝兄今有兒，束髮行授室。
義方稍加訓，書種恐未失。
汝亦千里駒，似有趻踔質。
頃爲國子弟，兩戰一敗黜。
猶復勝端舒，不識六與七。
胡爲久别離，嘉月六換律。
去時春氣温，飛燕如點漆。
只今秋風高，露草鳴蟋蟀。
老眼望千里，懷抱難盡述。
有時坐如癡，經月髮不櫛。
酒酸或忘飲，客至亦懶出。
汝書江南來，歸計似可必。
翁也望汝懷，疑有后皇橘。
奴婢喜欲顛，精糳治黍秫。
辛勤釀斗酒，待汝解憂慄。
訪舊說鄉閭，呼兒共梨栗。
念汝童稚時，頃刻不去膝。
况今待汝來，時序恐凛凓。
竹輿聽咿啞，雲嶺走崒嵂。
吾無千金産，遺汝使汝逸。
惟有骩骳文，待汝成卷帙。
二事倘可了，餘亦遑暇恤。
是時新堂成，小室頗温密。
夜席照寒燈，紅爐共呫嗶。
皇天既休老，謝事即移疾。
汝當著歸鞭，快馬追健驛。